Nóg lyke in myn gevind, ‘leier’ vas | Maroela Media
Nog vyf liggame is uit die Eland-skag buite Welkom in die Vrystaat gehaal.
Maroela Media het vroeër berig die polisie is na die myn ontbied nadat liggame ondergronds gevind is. Dit volg ná ŉ ondergrondse ontploffing vroeër vandeesmaand in die myn. Die myn se veiligheidsmaatskappy het ondersoek ingestel en sedertdien is 34 liggame na die oppervlak gebring.
Die polisie in Welkom se ondersoek duur voort. Die liggame wat opgespoor is, het reeds begin ontbind. Sommiges het ook naamplaatjies gedra. Brig. Motantsi Makhele, provinsiale woordvoerder van die polisie in die Vrystaat, het gesê die oorsaak van die ontploffing is steeds nie bekend nie en sal deel uitmaak van die polisie se ondersoek.
Volgens Makhele is daar Maandag ŉ klopjag op ŉ huis in Robertostraat in Welkom gedoen en 19 mans wat van Lesotho afkomstig is, is deur die polisie vir ondervraging ingeneem. “Ná verdere ondersoek het ons nog ŉ huis in Tiptolstraat in Welkom besoek en daar is beslag gelê op kospakkies wat ons glo aan onwettige myners verkoop of afgelewer sou word. Van die kos was byna verrot,” het Makhele gesê.
Die eienaar van dié huis, ŉ 39-jarige man, is in hegtenis geneem nadat daar ŉ ongelisensieerde vuurwapen en ammunisie in sy besit gevind is. “Hy is glo die leier van die 19 mans,” het Makhele gesê.
Hy sal Woensdag in die Welkom-landdroshof verskyn op aanklag van die besit van ŉ onwettige vuurwapen.
Maroela Media het vroeër berig 11 mense is in hegtenis geneem in verband met die voorval. Lt. Genl. Lebeona Tsumane, Vrystaatse polisiekommissaris het gesê die 11 mense word daarvan aangekla dat hulle by onwettige mynbedrywighede betrokke was.
Alta du plessis · 1 jaar gelede
Klink vir my hier is n nes oopgekrap……